It-Tnejn 28 ta' Mejju 2018. Omelija ta' Mons. Mario Grech, Isqof ta' Għawdex, fil-Funeral tal-Kan. Ġużepp Hili. Bażilika ta' San Pietru u San Pawl, in-Nadur. Ħafna minna fil-memorja għandna merfugħa l-ħarsa ta' ċerti persuni li nkunu ltqajna magħhom f'ħajjitna. Niftakru f'dawk l-għajnejn li jkexkxuna, imma hemm ukoll dik il-ħarsa kollha mħabba u ħniena li tkun serqitilna qalbna! Hemm għajnejn irrabjati u għajnejn miksura bl-uġigħ. Hemm għajnejn kollha qilla u rabja u hemm għajnejn jixegħlu bil-ferħ. Qed ngħid dan għax għax jolqotni l-fatt li meta Ġesù ltaqa' maż-żagħżugħ għani, Ġesù xeħet fuqu ħarsa ta' mħabba (ara Mk 10:21). Kien wara li tah din il-ħarsa kollha mħabba li Ġesù għadda biex stiednu jbigħ kulma kellu, jagħtih lill-foqra u mbagħad jimxi warajh. L-ewwel ried jikkonvinċih mill-imħabba tiegħu, imbagħad għamillu l-proposta. It-tweġiba libera tal-bniedem għas-sejħa li jagħmillu Alla hija dejjem risposta għall-imħabba li hu għandu għalina. Dan hu Alla tagħna. Hu tant iħobbna li fuq kull wieħed minna tistrieħ il-ħarsa tiegħu kollha tjubija, ħlewwa, tenerezza u ħniena. Qalbi tuġagħni meta xi ħadd jgħidli li jibża' minn Alla. Xi ħadd ikun beżżgħu minnu. Fl-imgħoddi fuq l-altar prinċipali tal-knejjes tagħna kien ikun hemm it-tużell li kien ikollu għajn kbira mpittra fuqu li tirrappreżenta lil Alla li qed jarana. Darba xi ħadd qalli li dik l-għajn tfisser li Alla qiegħed għassa fuqna biex, jekk niżbaljaw, itektikhielna, jew jekk immorru xi ftit żmerċ, jieħu nota! Din mhix il-ħarsa ta' Alla. Kif jgħid il-Vanġelu, Alla għandu għajnejh idemmgħu daqskemm iħobbna u jitgħaxxaq bina. Veru li Alla jgħasses fuqna, imma biex jieħu ħsiebna. Il-ħarsa tiegħu għandha qawwa li taħtafna u ssaħħarna. Ħarstu tisirqilna qlubna! Dak iż-żagħżugħ għamel reżistenza lil Ġesù – ma ħalliex dik il-ħarsa kollha mħabba ta' Ġesù tistrieħ fuqu. Dan ir-rifjut kellu l-konsegwenzi negattivi tiegħu, tant li ż-żagħżugħ telaq "b'qalbu sewda". Ħafna drabi qalbna tkun tqila u mnikkta proprju għaliex inkunu tfajna taħt riġlejna mument il-grazzja ta' meta l-ħarsa ta' Alla tistrieħ fuqna. Meta llum qegħdin nagħtu din l-aħħar tislima lill-Kan. Ġużepp Hili, nistħajjel li meta Ġesù għamlilna s-sejħa għas-saċerdozju, l-ewwel tefa' għajnejh fuqna (mhux għax aħna sbieħ jew perfetti, imma għax hekk għoġbu!). Kienet din il-ħarsa li serqitilna qlubna! U meta aħna lqajna din il-ħarsa kollha mħabba, Alla għamlilna l-proposta tal-ministeru saċerdotali. Fil-każ ta' Dun Ġużepp, din is-sejħa kienet aktar imżewqa, għax l-ewwel snin tas-saċerdozju tiegħu qattagħhom fil-missjoni fl-Arġentina. Dak li qed ngħid għalina s-saċerdoti jgħodd ukoll għall-imgħammdin u l-bnedmin kollha. Alla tant iħobb li ħarstu tinfed il-qalb ta' kulħadd. Hija din il-ħarsa li tistimulana biex nibqgħu miexja 'l quddiem. Fil-fatt, għalkemm Żakkew tela' fuq is-siġra biex jara lil Ġesù għaddej, ma kienx ser jarah kieku Ġesù ma ħax l-inizjattiva u tefa' ħarstu fuqu (ara Lq 19:1-10). Santu Wistin għandu kumment sabiħ dwar din il-ġrajja: Ġesù ra lil Żakkew. Żakkew rah wara li għajnejn Ġesù strieħu fuqu... Żakkew ma kienx jarah kieku Ġesù ma tefax għajnejh fuqu ( Imbagħad hemm l-esperjenza ta' San Pietru. Kieku l-ħarsa ta' Ġesù kienet strieħet fuq Pietru, imma Pietru għamilhielu kif nagħmilhielu jien! Imma Ġesù ma jneħħix ħarstu minn fuqu, anki jekk Pietru kien dgħajjef. Fil-fatt, meta matul il-proċess ta' Ġesù, Pietru kien fil-bitħa ta' Pilatu u ċaħad lil Ġesù tliet darbiet, Ġesù ħares lejh u Pietru "ftakar fil-kelma li l-Mulej kien qallu... u ħareġ 'il barra b'qalbu maqsuma" (Lq 22:61-62). F'għajnejn Ġesù, Pietru lemaħ il-ħażin li kien wettaq, imma ra wkoll l-imħabba ta' dak li kien ittradixxa! Filwaqt li għandna noqogħdu attenti biex ma nitilfux dawn il-mumenti sbieħ tal-grazzja, nistedinkom biex aħna lkoll nisilfu għajnejna lil Ġesù, biex meta għajnejn il-proxxmu tagħna jitaqgħu ma' għajnejna, jilmħu l-ħarsa ta' Ġesù. Dan ngħidu b'mod partikulari għalina s-saċerdoti. Huwa minnu li aħna msejħin biex ngħallmu u nipprietkaw il-Vanġelu, imma qabel kollox irridu nkunu wkoll għodda biex il-bniedem japprezza l-ħarsa ta' Kristu permezz ta' għajnejna. Aħna msejħa biex nisilfu l-ħarsa tagħna lil Ġesù biex permezz tagħna hu jitfa' ħarstu fuq il-bniedem. Lil Dun Ġużepp niftakru b'dik it-tbissima fuq fommu. Kellu għajnejh jidħku! Il-ħarsa ġeneruża tiegħu kienet twassal 'il bogħod u għalhekk b'mod partikulari kien jirnexxielu jikkomunika l-Bxara t-tajba ma' dawk tal-periferija. Ħa joktor l-għadd ta' dawk li meta jiltaqgħu magħna s-saċerdoti jkunu jistgħu jgħidu: "Dak is-saċerdot ma jistax imur minn quddiem għajnejja" – mhux biex jiftakru fina personali, imma biex min jara lilna, jara lil Ġesù. Nawgura li l-grazzja tal-ħarsa ta' Ġesù ma tmurx minn quddiem għajnejna, bit-tama li meta għajnejna jingħalqu għal din id-dinja, nidħlu fl-eternità u hemm jinfetħulna biex naraw lil Alla fil-glorja u l-qdusija tiegħu. Awdjo bil-kortesija ta' Radju Luminaria.
Il-Ħarsa ta' Ġesù tisraq il-qlub